text:
Juste 40 agns indaûr, il prin di Dicembar dal 1975, e je stade depositade te Cancelarie de Cort di Cassazion a Rome la propueste di leç di iniziative popolâr che e domandave di fâ nassi ancje in Friûl la Universitât, e che e varès cjapât sù 125 mil firmis. Une mobilitazion di no crodi: ma 40 agns dopo, ce restial di chel sium di un sfrancjament culturâl de nestre int? Chei che le àn domandade e otignude a pensavin ae Universitât di Udin tant che a une palestre di cressite pai nestris zovins, une farie di ideis pe nestre tiere, un templi dal savê che al metès dongje la dimension internazionâl cu la custodie de nestre identitât storiche e culturâl. A volevin insome, “une Universitât che si bat pal Friûl”: invezit a àn otignût “un ateneu che si sbat dal Friûl”. Al pont che – lu à dit un dai pôcs professôrs furlaniscj restâts, Sandro Fabbro, intune cunvigne di resint – se si gjavàs l’articul costitutîf de Universitât che al fevele in maniere esplicite dal leam di cheste istituzion cul teritori, pe plui part i docents no bataressin voli, e tancj a saressin fintremai contents.
OCASION PIERDUDE
Une des situazions plui adatis a dineâ cheste acuse e sarès stade la cunvigne che a Otubar il Pd al à organizât a Udin e che e à riclamât chenti ancje la ministre Stefania Giannini. Tantis polemichis a son vignudis fûr par vie dal fat che la politiche no jentre dispès intune istituzion che e varès di mantignîsi libare e pluraliste, cence fâsi doprâ di chest o di chel schiriament politic. E cussì, un trop di “furlaniscj” (cussì il “Messaggero Veneto” al clame chei che a disin e a fasin alc a pro de nestre tiere) al à decidût di pandi il so marum cuntune manifestazion che e veve la ambizion di contestâ il retôr Alberto Felice De Toni pe sô sielte di “vendi” l’ateneu al Pd talian. Pûr rispietant la lôr opinion, forsit la polemiche di fâ in chest câs e sarès stade une altre. Ciert, resons di elegance e di oportunitât a varessin conseât di no vierzi in gran pompe la Universitât ae fieste di un singul partît. Ma ae fin, cun chê di miorâ la Universitât e dâ gnovis oportunitâts ai furlans, si podarès gloti chest e altri. Il probleme invezit al è une vore plui concret. E al rivuarde problemis che nissun, nancje chei che a manifestavin di fûr dal Toppo Wassermann, al à denunziât, ven a stâi la disparitât in tiermins di finanziaments dal sisteme de cognossince in Friûl rispiet a chel di Triest, e soredut il fat che za di trê agns il nestri ateneu nol pues plui previodi ad implen une didatiche e la formazion dai insegnants in marilenghe.
UN POSTIN PÔC FURLAN
Chestis a saressin stadis robis che il retôr al varès vût di discuti cul ministri par vê dutis lis garanziis che pe nestre universitât a saran i imprescj finanziaris e normatîfs par lâ indevant a fâ simpri miôr un lavôr complès ma necessari. Ven a stâi, produsi une classe dirigjente che no sedi furlane dome par câs, ma par cussience e braùre. Nol risulte che il retôr al vedi frontât cu la Giannini nancje une des dôs tematichis, ancje se i ben informâts a disin che su la cuistion dal furlan nol varès vût di fâ nuie di plui che consegnâ ae ministre une letare za prontade di Arlef e Regjon, che e sclarive ben ce che al covente fâ par risolvi il probleme. Ma il retôr come postin nol à funzionât: e la letare in man ae Giannini no je mai rivade. Si viôt che in chê dì De Toni al jere Felice, ma no furlan. Se no, si sarès inacuart di vê un lavôr di puartâ indevant fin insom. E in che volte i “furlaniscj”, ma ancje ducj i furlans, no varessin vût nuie ce dî. ❚
Redazion
Il Retôr si smentee de cuistion furlane cun le ministre, e sì che al veve dome di fâ il postin…............
Juste 40 agns indaûr, il prin di Dicembar dal 1975, e je stade depositade te Cancelarie de Cort di Cassazion a Rome la propueste di leç di iniziative popolâr che e domandave di fâ nassi ancje in Friûl la Universitât, e che e varès cjapât sù 125 mil firmis. Une mobilitazion di no crodi: ma 40 agns dopo, ce restial di chel sium di un sfrancjament culturâl de nestre int? Chei che le àn domandade e otignude a pensavin ae Universitât di Udin tant che a une palestre di cressite pai nestris zovins, une farie di ideis pe nestre tiere, un templi dal savê che al metès dongje la dimension internazionâl cu la custodie de nestre identitât storiche e culturâl. A volevin insome, “une Universitât che si bat pal Friûl”: invezit a àn otignût “un ateneu che si sbat dal Friûl”. Al pont che – lu à dit un dai pôcs professôrs furlaniscj restâts, Sandro Fabbro, intune cunvigne di resint – se si gjavàs l’articul costitutîf de Universitât che al fevele in maniere esplicite dal leam di cheste istituzion cul teritori, pe plui part i docents no bataressin voli, e tancj a saressin fintremai contents.


c: text/html

text:
Ce che al è daûr a sucedi intal Pd al è l’ultin segnâl dal degrât de politiche taliane, di une classe politiche buine dome di curâ i siei interès di caste, proponint un model di societât centraliste che e esclût, di fat, la maiorance dai citadins no dome dal control des istituzions, ma ancje le somet ae logjiche de ineficience mafiose, de mancjade poie aes fassis plui debilis e ae sumission a centris finanziaris cence scrupui e mots dome de logjiche dal profit e di un capitalisim aromai cence control.
***Inte fotografie di une italiute mandade in nuie, nol è dome il Pd: i tegnin compagnie degne i partîts dal centri diestre, dulà che Forza Italia e je aromai sometude aes sbaradis leghistis, che il lôr leader Salvini al à la muse rote di fâsi imortalâ in bande dal manifest famôs cu la imagjin di un cjâf piel rosse e la scrite «No fasarìn la fin di une risierve indiane», metint une maiute cu la inficje di Trump. Sì, chel president che, a pene elet, tant che prin at de sô aministrazion, al à decidût di fâ passâ l’oleodot sui terens sacris dai Sioux, cundut de resistence incagnide di chescj ca.
***No se puartin fûr miôr i Cinque Stelle ae prime prove impuartante di aministradôrs, cu la al sindiche Raggi buine in pôcs mês di imitâ i siei predecessôrs inte gjestion de capitâl.
***Che si tegnin Rome, che si tegnin lis beghis de çampe e de diestre, che si tegnin ancje i traditôrs dal federalisim, chei che aromai cence tricolôr no fasin un pas in barbe a Pontida e al Parlament dal Nord, ma intant in Friûl ce fasìno?
***Devant dal sveâsi de cussience autonomiste, cuasi une dibisugne in chest panorame misar, aromai verificade dal sucès di tantis iniziativis, dal interès mediatic che le cengle, dai pinsîrs che e provoche intes dependance locâls dai partîts talians, in tancj aromai a domandin la rapresentance politiche di chest sintî. Une esigjence che no rivuarde dome cualchi furlanist iluminât, chei cuatri gjats cemût che ju definive Tondo, ma che e slargje lis sôs basis di consens tra sindics, oms e feminis de culture, de scuele, dal mont sindicâl e produtîf, de glesie furlane.
***Une propueste, ma lu definirès un ultimatum, e je partide dal Pat pe autonomie che al à proponût doi emendaments sempliçs di presentâ in parlament par consintî ae minorance furlane di podê elei i siei rapresentants cemût che za si pues fâ in Trentin – Sud Tirôl e in Val di Aoste, ma no in Friûl e Sardegne. Dignitât pâr, insume. O viodarìn se i parlamentârs furlans a varan chest cûr dopo jessisi incjocâts a peraulis in difese de autonomie e de specialitât. Jo no i crôt.
***Se chest nol sucedès, il Pat al è pront a formalizâ la sô jentrade in cjamp par difindi i interès dal Friûl. Nissune croçule duncje pai partîts o pes formazions talianis, nissun acuardi eletorâl, ma biadelore la pussibilitât di autorapresentâsi.
***Une pussibilitât reâl pal popul furlan di no vê di dipendi di segretariis di partît romanis o milanesis. Une ocasion, forsit la ultime, di jessi parons dal nestri destin. ❚
✒ Dree Valcic
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +

robotstxt: allowed

filter: keep


text:
O cjalavi chê altre dì la scrite sul gnûf centri de cjamare di cumierç di Udin: par talian, e diseve “Di chi al scomence il doman dal Friûl”.
O ai pensat che une considerazion dal gjenar e jere tant falade. Cemût si puedial fevelâ di avignî partint dal vuê e no dal îr?
Al sarès scancelâ, in non de modernitât, chel che o sin stâts, ancje tal mont dal lavôr, da lis impresis.
Discors diviers invezit se si vûl presentâ i furlans come chei che a son pronts a tornâ a scomençâ, a scuvierzi il gnûf, tantis voltis a previodilu.
Chest numar, il prin dal an, al somee fat a pueste par rispuindi a la cuistion. Prime di dut de cuviertine che e rapresente une foto scatade dai prins dal ‘900: la famee furlane in taule, cence l’om emigrât in Siberie cun tancj di lôr a tirâ sù la ferade. Cheste figure le vin decidude par contâ i dîs agns che a van dal 1900 al 1910 in Friûl e o larìn indenant par ducj i mês in cheste maniere fint al 2010. O viodarìn il struc dal deceni e un aveniment che o vin considerât particolarmentri significatîf de nestre storie.
Un tant par rispuindi ancje a dute la retoriche che nus soflarà sul cuel par celebrâ la unitât di Italie.
Ma soredut par tignî il leam cul nestri passât, par cognossilu fin insom e scuvierzi ancje tantis robis che no nus àn mai contât.
O saressin ancje gnognos a no savê fâ front a lis sfidis di chê modernitât che si presente denant dal Friûl di vuê. Lu fasìn vierzint un spazi impuartant dal giornâl a ce che al ven fûr di Internet, cuntune altre osservazion: se une volte la cognossince des novitâts, che a jerin tecnichis, ma ancje di pinsîr, e rivave in Patrie puartade propit dai lavoradôrs emigrâts pe Europe, cumò e zire pe Rêt. Dispès a son propit i zovins furlans, soredut laureâts, che a àn scugnût lâ vie di chi a cirî lavôr, chei che a àn plui ideis, chei che, a la voie di tornâ, a zontin la idee di no jessi sotans a di nissun, braurôs de lôr identitât.
Un sfuarç gjornalistic duncje di tignî dongje dôs musis de stesse medaie: cussience di cui che o sin e sfide dal dì di vuê.
Il dut intune prospetive di gambiament, parcè che cence la convinzion che alc si pues fâ, par no finî te vuate dal consumisim di une societât dulà che il model al sta tes gjambis des escort e no tal çurviel di une frute che e studie o e lavore, ancje lis celebrazions par ricuardâ il riviel de Joibe Grasse a puedin jessi dome retoriche e folclôr.
I ribaltons no son dome materie di studi e fiestis, ma insegnaments di dignitât e cussience di doprâ.
DREE VALCIC
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
La puare preiere di un puar predi
In cheste coralitât di personis e di pinsîrs, dal moment che o vevi simpri peât il pelegrinaç di Sant Jacum al mont dai muarts, il prin puest lu ai riservât a chê procession di int che e veve finît di strissinâsi fint a la fin dal mont, dal lôr mont e de lôr vite, e che e jere rivade fintremai ae eternitât. Se, come che mi contave mê none e i miei viei di Cjargne, chei che no vevin podût lâ di vîfs a vevin di lâ di muarts, o ai imagjinât come intun sium, durât un lamp, dute la int di Vençon e de Cjargne e di Visepente e i tancj amîs cognossûts di frut in sù tal at di rivâ a Sant Jacum, stracs di un viaç suplementâr dopo di jessisi scanâts tal viaç obleât, ben plui lunc e problematic, de vite. Ju ai viodûts a rivâ denant dal grant sant, in cheste zone di fin dal mont e di inizi de eternitât, spaurîts di tant sflandôr, inceâts di tante lûs, spierdûts in cheste catedrâl imense, sudizionôs come dute la int di paîs, pinsirôs e intrigâts come i puars cuant che a àn di lâ a rispuindi, che ur clopin lis gjambis ancje se a son in plene reson. Ma ce vevino di rispuindi chês musis ingrispidis, chês mans cun creturis come agârs e deformadis dai agns e dai dolôrs e che a vevin contât plui Avemariis che bêçs, chês schenis pletis prin da la ore sot il pês de cjame fisiche e morâl, chês gjambis che si jerin strissinadis fin la ultime dì par santescugne e par rivuart di passâ par mantignûts? Cualchi pecjât lu varan fat ancje lôr, ma Diu isal par tignînus di voli come un carabinîr o par capînus come un gjenitôr almancul lui? Isal cui puars e cui piçui o cuintri? Une volte mê mari e à fermât il plevan di Vençon, dopo messe, par preâlu di lâ a meti une buine peraule in ‘seminari par vie che no vevin cun ce paiâ. E il plevan di Vençon i à dit che il ‘seminari nol jere obleât a paiâ i siei vizis. Mê mari, ingropade, i à rispuindût che il so vizi al jere chel di jessi nassude sfortunade e di scugnî sclopâ di lavôr di un scûr a chel altri. Ma i puars àno dome di rispuindi, in chel altri mont, come in chest? No àno mai il moment di fâ domandis ancje lôr, a di Chel che al passe par just e sant, e che duncje al scuen vê un misurin alternatîf a chel dai oms come che al è alternatîf lui? Ce àno di rispuindi, dal moment che no àn domandât di nassi, si son cjatâts tal gjespâr de vite cui fastidis che ur corevin daûr come che a vessin vude une calamite, a àn dât ae societât civîl e ae glesie il sanc e la medole, par jessi tratâts di une bande e di chê altre cence agrât e cence creance? A contin di un ebreu de Europe orientâl che al faseve il sartôr e ogni tant si aprofitave par robâ cualchi cuarte di vilût o di tele. Plui cualchi altri pecjât morâl o legâl. Rivât in pont di muart, il rabin i à domandât se al jere pront a lâ a rispuindi denant di Jahvè. Lui al à dit che nol veve grancj fastidis, dal moment che nol veve propit grancj delits.
«O crôt che le varà plui dure lui a rispuindi, cuant che i domandarai parcè che al à robât i fîs a lis maris e lis maris ai fîs e nol à mot un dêt denant di dutis lis injustiziis e lis carognetâts e lis violencis e i delits che si fasevin tal mont, cuant che i puars a alçavin lis mans viers il cîl, berlant e domandant justizie cence vê mai ombre di rispueste». O soi sigûr che la tante int cognossude e compagnade pe ultime polse no à di vê vût grancj fastidis a rispuindi e salacor, usade come che e jere a cjapâ dut cun rassegnazion, no varà nancje fatis lis tantis domandis che e varès vût dirit. Par chel la contemplazion dai miei muarts denant Sant Jacum e je stade di grande consolazion, parcè che a rivavin preparâts e in credit. E dal sigûr Sant Jacum ur varà consegnât cence fastidis la cape, segnâl de vite e passepuart pe eternitât. Ma la religjon no je dome robe di muarts, se Diu al è un Diu dai vîs. Podevio alore lassâ a cjase la procession di int che ancjemò e baline e e scombat sun cheste tiere, tacant di chei che o ai plui dovês di solidarietât e di colegance, come la int dai paîs che o soi stât e o soi plevan, i viei, i malâts, i disperâts, la int cence sperance e cence prospetivis e progjets, la sdrume dai vecjos che a spietin cun masse gole la muart e il truput dai fruts che a spietin cun masse pôre di frontâ il pelegrinaç de vite, la nestre glesie furlane cussì sante te part plui vive dal popul e cussì sfortunade tai siei sorestants forescj o distrats o vendûts o cunins, la nestre tiere, cjanton dismenteât dal grant bearç di Diu? Naturalmentri o ai preât pai predis, che si sintin servidôrs dal nestri popul te sô realtât nude e crude e no parons e colonizadôrs in non di une religjon che no partìs di Diu e no puarte a Diu. O ai preât pai sorestants civîi, che tant ben a puedin fâ se a doprin cun cussience e competence la lôr autoritât e a puedin sassinânus se nus doprin nô pai lôr trafics inconfessabii.
Un puest particolâr, par chel che e pues valê la puare preiere di un puar predi, lu ai riservât ai furlans che a son rivâts fint al confin dal mont no par lâ a preâ un sant e po tornâ acjase, ma par vuadagnâsi un pan stentât e insigûr, cu la prospetive di no podê tornâ nancje di muarts a polsâ in chê tiere che ju veve parturîts. Se grande e je la epopee di Sant Jacum, no mancul grande e meritorie e je la epopee de nestre emigrazion, che di secui e à disfurnît di energjiis vivis e di fuarcis inteligjentis e creativis cjasis e borcs, par puartâ in altris tieris e popui il nestri inzegn, come che l’aiar de vierte al puarte lontan lis semencis des rosis e des plantis par bonificâ altris plantis e terens. O âfs furlanis, che no podês gjoldi de vuestre mîl! O uciei de Cjargne e dal Friûl, che no podês gjoldi il nît fat par chei altris!
pre Antoni Beline
I CLASSICS – 18. SANT JACUM, LÀ CHE AL FINÌS IL MONT............
La puare preiere di un puar predi


text:
Tornait a fâ sù il templi!
1 1 Tal secont an dal re Dario, tal sest mês, la prime dì dal mês, la peraule dal Signôr i je stade dite a Zorobabel, fi di Sealtiel, governadôr di Gjude, e a Gjosuè, fi di Jozedak, prin predi, midiant dal profete Agjeu.
2 Il Signôr des schiriis al dîs cussì: Chest popul al dîs: “Nol è ancjemò rivât il moment di tornâ a fâ sù la cjase dal Signôr!”. 3 Alore la peraule dal Signôr e je stade dite midiant dal profete Agjeu: 4 “Isal mo par vualtris il moment di stâ pacjifics in cjasis riviestudis di len cuant che cheste cjase e je dute fiscade? 5 Il Signôr des schiriis al dîs cussì: Stait atents a ce ch’o fasês! 6 O semenais un grum, ma o cjapais sù pôc; o mangjais, ma no sês mai passûts; o bevês, ma no rivais a incjocâsi; si vistîs, ma cence rivâ a sclipîsi, e chel sot paron al cjape il salari par butâlu tun sacut sbusât. 7 Il Signôr des schiriis al dîs cussì: 8 Lait sù su la mont, a puartâ dongje legnam e a tornâ a fâ sù la cjase! Jo o metarai li la mê contentece e o varai la mê glorie – al dîs il Signôr. 9 Si spietavis tant e o vês vût pôc e nuie; e cuant che se al puartavis a cjase, jo i soflavi parsore. Parcè? – sentence dal Signôr des schiriis –. Par colpe de mê cjase ch’e je in ruvine, biel che ognidun al bacile dome par sè. 10 Par chel il cîl al à dineade la sô rosade e la tiere i siei prodots. 11 Jo o ài clamât il sut sui cjamps e su lis monts, sul forment, sul vueli e sun dut ce ch’e bute la tiere; sui oms, sul besteam e sun dute la vore des mans”.
12 Alore Zorobabel, fi di Sealtiel, e Gjosuè, fi di Jozedak, prin predi, e dut il rest dal popul a scoltarin la vôs dal Signôr lôr Diu e lis peraulis dal profete Agjeu, che ur al veve mandât il Signôr; e il popul al temè il Signôr. 13 E Agjeu, mes dal Signôr, i disè al popul in cualitât di mes dal Signôr: “Jo o soi cun vualtris – sentence dal Signôr –”.
Inizi dai lavôrs
14 Il Signôr al disveà il spirt di Zorobabel, fi di Sealtiel, governadôr de Gjudee, e il spirt di Gjosuè, fi di Jozedak, prin predi, e il spirt di dut il rest dal popul. Si moverin e a scomençarin lis voris pe cjase dal Signôr des schiriis, lôr Diu. 15 Al jere il vincjecuatri dal sest mês, tal secont an dal re Dario.


text:
Chest an a son 26 Primeveris par Carniarmonie, il festival musicâl de Cjargne che e al cjape dentri no dome otime musiche, classiche, jazz, dal mont, ma ancje lûcs, paisaçs, architeture, storie e tradizions. Un grup armoniôs tra il vivi in mont e la espression artistiche e musicâl, tal sanc de nestre int. Ospits locâi, nazionâi e internazionâi, par une lungje programazion – une vere stagjon di trê mês – che e tache ai 15 di Lui inte plêf di Cesclans di Cjavaç, par finî ai 16 di Setembar inte sale polifunzionâl di Mueç.
34 concierts in totâl, comprendude la doi dîs de rassegne La lungje gnot des plêfs in Cjargne, ven a stâi musiche corâl, religjositât e gastronomie – une mense buine e puare – intes dîs glesiis plui antighis de Cjargne. Tantis altris a son lis ativitâts paralelis che la rassegne e propon. Conseis indulà lâ, ce visitâ, indulà fâ ativitâts sportivis, ricreativis, di bessôi, cui amîs o cu la famee, dulà gustâ, cenâ, durmî. Insome, une Cjargne che midiant de musiche si mostre in dute la sô bielece, a 360 grâts.
Se l’an passât, gnocis dI arint, la cuviertine dal biel librut dal festival, indulà che si cjate dut, e je stade fate biel a pueste dal pitôr Giorgio Celiberti, chest an, no dome la cuviertine ma ancje dutis lis fotografiis presintis in ogni pagjine, a son de cetant preseade fotografe Ulderica Da Pozzo. Jê e cognòs ogni cjanton de Cjargne che e risunarà ancje de sô lûs. Juste une anticipazion sul conciert di viertidure: il duo internazionâl Ramin Brahami e Massimo Mercelli. Dute la ricje programazion si le cjate tal sît internet www.carniarmonie.it
di Alessio Screm
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
La pierdite dal non dal classic blanc furlan: o fasìn il pont de situazion cun Cristina Coari, responsabile des relazions esternis di une aziende vitivinicule dal Cuei, autore dal libri «Bye Bye Tocai» (ed. Senaus)
L’affaire Tocai: cjartis boladis, avocats, politiche: isal dût finît?
La ultime sentence dai 5 di Novembar dal 2008 che e à decretât ilegjitime la leç «Salve Tocai» (vâl a dî, doprâ il dopli non «Tocai» in Italie e «Friulano» tal forest) e varès di vê metude la peraule fin a la cuestion Tocai. Il nemì nol jere la Ongjarie ma la Europe stesse, cun tantis sentencis che a confermavin che Tokaj e je une regjon vinicule e Tocai une vît. No varessin di jessi altris colps di sene (si spiete la ultime sentence 431/2004, ricors Italie) e la machine publicitarie dal «Friulano» e je partide. Ma se no si pues plui doprâ il non dal vin, si pues simpri nomenâlu e contâ la sô storie.
Ce aie insegnât cheste storie ae viticulture taliane e massime a di chê furlane?
Tancj erôrs a son stâts fats cul Tocai. Intant, il ritart iniziâl: si veve sîs mês par fâ ricors tal 1993, ma lis primis azions legâls a son partidis dome tal 2003. La politiche (a jerin i agns di Tangentopoli) e je stade dal dut assente, sedi a nivel nazionâl che locâl. Po la brute abitudin taliane di spietâ, di lassâ a chei altris lis rognis. Ancje i produtôrs a àn lis lôr colpis, par vie che a consideravin il Tocai tant che il vin di ostarie, chel dal taiut, un vin di serie B: migo un rafinât Sauvignon, un Pinot, come che a disevin lis modis dal moment, creadis dai media. Al è stât fat tant dopo dal 2003 ma cence un plan strategjic comun, stant che – massime a nivel regjonâl – e mancjave la comunicazion tra lis variis parts in cause. Tant che a un ciert pont il partît dal Tocai e chel dal Friulano si son scontrâts, mostrant la spacadure profonde tal sisteme vitivinicul locâl. Incapacitât di fâ grup, di fâ sisteme par dâi un non al amât vin blanc.
Cemût staie lant la sielte dal «Friulano»?
E fûr de CEE?
Tal principi, il non nol veve convint tancj di lôr, par vie che si trate di un adietîf doprât par altris vins autoctons furlans (come il Verduç). Ma si veve di leâ cheste vît al teritori di indulà che e ven, costruî une gnove identitât, par no fâ dismenteâ il Friûl, dismenteât a favôr di tancj DOC de regjon. Ma de sconfite dal non e pues rivâ une vitorie: il Friulano al podarès deventâ il vin bandiere de nestre regjon. Dute la cuestion Tocai no nus à fat fâ biele figure, ma il Tocai al è deventât un vin di cualitât, al è domandât e vendût in dut il mont, ancje in gracie di cheste publicitât mediatiche. Ma fûr de CEE lis situazions a son difarentis e si pues cjatâ un Tocai Friulano prodot in Argjentine e in Australie. Friulano al è dome un non difarent dal Tocai, e la vere patrie dal Tocai e je il Friûl. Ma al convente che la Union Europeane tai acuardis internazionâi e garantissi miôr i prodots e lis marchis comunitariis, parcè che al samee che une aziende argjentine e vedi za copiât il non Friulano. Ancjemò plui confusion, duncje.
Prosecco (TS) par tutelâ il Prosec Talian? Ise une buine sielte par evitâ un gnûf câs Tocai?
Pal Prosecco, si à zuiât di anticip propit par evitâ un gnûf câs Tocai. La situazion e je però difarente, par vie che pal Tocai o fevelìn di teritori Friûl, dulà che il Tocai al è in ogni DOC (fûr di chel dal Cjars). Intal câs dal Prosec, si è slargjade la DOC fin a tirâ dentri il paîs di Prosecco (TS), dulà che cheste vît no je presint. Cul passaç a DOCG dal Prosecco di Valdobbiadene, Colli Asolani e Montello, al samee cuasi che la DOC Prosecco e sedi di serie B, ruvinant la imagjin di chest vin, costruide tal timp.
Mara Piccoli
SPECIÂL – Par no dismenteâ il vecjo Tocai............
La pierdite dal non dal classic blanc furlan: o fasìn il pont de situazion cun Cristina Coari, responsabile des relazions esternis di une aziende vitivinicule dal Cuei, autore dal libri «Bye Bye Tocai» (ed. Senaus)


text:
Interviste a Franca Drioli,
diretore artistiche dal progjet
Chest an la Fieste de Patrie dal Friûl e je stade festezade dai barcons invezit che a Udin come che al jere in program. Par fuarce, ma istès no je propit mancjade la grande partecipazion di ducj i furlans e di ducj i inamorâts dal Friûl, a cheste celebrazion che e conte 943 Primeveris.
◆ Bandieris blu, e pardabon tante storie in chê origjinâl dal patriarcje Bertrant conservade tal museu dal domo di Udin, une des plui antighis di Europe, fûr des teracis e tantonon ancje sul web, sui social, tal digjitâl. Une esplosion di sintiment che e à segnât ancje il sucès garantît dal Imni de Patrie dal Friûl, chel uficiâl, che al jere stât votât di une jurie specializade, daûr di un bant promovût de ARLeF e dal Istitût ladin furlan Pre Checo Placerean, daspò di une idee che jere vignude fûr di me che o scrîf.
◆ Vincidôr al è stât l’imni “Incuintri al doman”, componût di Valter Sivilotti cun peraulis di Renato Stroili Gurisatti, screât tal 2018 cuntun conciert a Lignan, eseguît de Orchestre Mitteleuropee e dal Côr dal Friûl – Vignesie Julie. Po dopo, a son stadis diviersis altris ocasions par sintîlu, come l’an passât a Gurize ae Fieste de Patrie. Bielzà di chei moments, l’imni al veve cjapât il sintiment de int, restade emozionade di chês bielis peraulis e di chê musiche fate cun grande maestrie.
◆ Ma un grant afiet di ducj i furlans e no dome, al stât cu la version moderne, par ensemble e cuatri vôs feminîls, daûr di une produzion musicâl di Geremy Seravalle, par un gnûf rangjament che si zonte a chei cetant biei di Valter Sivilotti, che al à fat fin dal principi diviersis versions di chest biel toc che al à scrit lui (a son dodis, dutis di podê discjamâ dal sît de ARLeF). Di fat il video, che al è stât publicât su youtube ai 3 di Avrîl, in cuatri e cuatri vot al à fat tredis mil visualizazions e il numar al è destinât a cressi. Si viôt dut il Friûl dal alt, come se e fos la visuâl di une acuile in svol, des monts de Cjargne ad Aquilee, tocjant lûcs tant che Cividât, Frisanc, Gurize, Maran, Nert, Palme, Pordenon, Rutârs, Sauris Disore, il Tiliment, Udin, Vençon…, par une produzion video realizade de Quasar Corporate cu la regjie di Giorgio Milocco. Dut di viodi e di scoltâ chest lavôr dal imni uficiâl de Patrie dal Friûl, come lis vôs feminîls cetant bielis dal grup vocâl “ArteVoce Ensemble” che lu àn cjantât, o ben Consuelo Avoledo, Michela Franceschina, Jessica Interdonato e Giulia Polidori, sot de direzion artistiche de cjantante e musiciste Franca Drioli, fondadore e diretore ancje di ArteVoce Voice&Academy. Le vin intervistade par che nus conti lis emozions di chest progjet e di chest cjant che al è jentrât tal cûr di ducj.
◆ «Dut al è tacât tal 2019, cuant che la ARLeF nus veve invidât a eseguî l’imni “Incuintri al doman” ae Fieste de Patrie dal Friûl che si faseve a Gurize. Di li o vevi pensât di fâ, plui che par côr, une version par cuatri vôs modernis. Al è stât un grant sucès e une grande emozion. E alore o vin fissât cheste version intun video e o sin ducj contentons dal gradiment e dal risultât. E je stade une vere responsabilitât e o ten a ringraciâ ducj chei che e mi àn judât a realizâlu. I nons, e a son tancj, si ju cjate tal video su youtube. Ducj grancj professioniscj».
◆ Franca Drioli no je gnove intes produzions musicâls par furlan. «Pense che il furlan no lu fevelavi: o ai tacât a 14 agns e daspò no lu ai plui molât. O ai scuvierzude la ricjece de nestre marilenghe, i sunôrs, lis articolazions semantichis, un patrimoni che o ai fat cognossi ancje aes mês arlevis e che o ai metût tal concret in diviers progjets, tant che “Nativitas Mundi” cuntune gnove version di “O staimi atents, staitmi a sintî”, eseguide di cjantantis dal Abruç, de Sicilie, di Triest, de Americhe. E je vignude fûr une robe bielonone, e lôr a vevin imparât a cjantâ par furlan cun sfumaduris di pronunzie pardabon interessantis. Daspò, no pues dismenteâ il gno compit di “vocal coach” al “Festival de cjançon furlane” e altris lavôrs, tant che “Mamui – Schiribiç mataran in musiche” in furlan antîc, graciis ai studis fats di William Cisilino. Une biele sfide che e je stade cjapade sù ben ancje di Dario Fo che al à condividût il progjet cun nô».
◆ Tornìn al imni “Incuintri al doman”. «O ai clamât Geremy Seravalle par realizâ une base musicâl essenziâl, che e fos juste par meti in lûs la linearitât de part melodiche di cheste composizion maraveose di Valter Sivilotti. Cu lis cjantantis invezit o ai volût esaltâ ogni peraule par dâi lustri al test cetant biel di Renato Stroili Gurisatti, di mût che al podès rivâ in maniere clare a ducj, e di podê cjantâ ducj insiemi, lant “Incuintri al doman”.
◆ Il test:
In alt o fradis, / o int di Aquilee, / In alt o fradis, / o int di Aquilee, / devant da la Storie, / di front dal doman. / Sin flame ch’e vîf / pes stradis dal mont / sin non di une Patrie / sin fîs dal Friûl. // Scolte o Friûl, / o tiere di libars, / di lenghis e popui / sês cjase di pâs. / Dai secui i paris / nus clamin adun / a fâsi lidrîs di unic destin. // In alt o Friûl, / o Patrie mê sante, / di fuarce e sperance / si viest la tô int. / Un popul sigûr / ch’al cjamine te lûs / incuintri al doman, / incuintri ai siei fîs. ❚


text:
Al partìs Friuli Doc e o vegnìn a savê de presince di Omar Pedrini, il cjantautôr lombart, ex dai Timoria. E fin chi, dut ben. No je nancje la prime volte, e sarà almancul la sô tierce vignude chi in Friûl pe manifestazion. Po dopo o scuvierzìn che simpri Pedrini al à sielzût proprit il conciert di Udin par zirâ il video di “Che ci vado a fare a Londra?”, il prin singul dal so gnûf album, che al ven fûr 8 agns dopo dal so ultin lavôr. Infin o lin su Twitter e o viodìn che intal so profîl uficiâl si presente nuie di mancul che come “Amico del Friuli”. Ma insome, ce aial chest om achì cul Friûl? Jal vin domandât. E lui nus à rispuindût vulintîr (parcè che amì dal Friûl lu è pardabon) cul so biel acent di Brescia.
Mandi Omar, alore di indulà rivie la tô amicizie cul Friûl?
«La mê amicizie cul Friûl – che e je cuasit amôr, par dî la veretât! – e nas proprit cun Friuli Doc. Pense che o soi stât pe prime volte 20 agns indaûr, cuant che o jeri ancjemò il leader dai Timoria. Il gno cjâr amì Attilio Grilloni, udinês doc, al saveve ben che o jeri pasionât di vin come lui. Une dì mi à dit: ven in Friûl a viodi la gnove manifestazion di chenti. Al è cussì che o soi rivât a Udin in cheste fieste bielone cun vins pardabon bogns, cjapade a esempli po tai agns dopo in dute Italie. In chê ocasion o ai visitât cantinis ecezionâls, tant che chês di Dorigo o di Rosa Bosco. E o soi stât rapît di cheste tiere».
Po dopo cemût isal continuât chest rapuart?
«Disìn che une schirie di episodis a àn po legjitimât chest amôr. Tai agns o soi tornât une vore di voltis, o ai fat amicizie cun tancj produtôrs e o ai fat diviers concierts, come chel memorabil li de Sagre dai Piruçs di Pavie. Intun libri dai Timoria o vin dedicât une vore di pagjinis a Udin e al Friûl. Une desine di agns indaûr par un probleme di cûr o ai vût di fermâ di sunâ par un ciert timp e mi soi reinventât autôr e condutôr. Cuntune trasmission tv o ziravi pe Italie par contâ lis bielecis dal teritori e no mi soi fat scjampâ la pussibilitât di vignî in Friûl. O ai vût l’onôr di fâmi puartâ ator di Carlo Sgorlon, za provât de etât, a cirî morârs e a mangjâ polente. Po infin no pues dismenteâ la ultime partide di balon di Zico li dal stadi Friuli. I vevi fat un assist pal gol e lui mi a regalât lis sôs scarpis. Li sì che mi soi sintût ricognossût come amì di Udin».
Vignìn al vin. Cuâl isal il to furlan preferît?
«O podarès rispuinditi il Picolit, che nol à nuie di invidiâ ai miôr sauternes francês. O il Cabernet Franc: par me chel fat in Friûl si bat ben cun chei fats in Francie. Ma se o ai di sielzi dome un ti dîs il Pignûl, vît autoctone e rare, dificile di coltivâ, ma dal sigûr di tutelâ».
Il to puest preferît dal Friûl?
«O soi leât cence dubis a Udin. Di agns mi ocupi de cause tibetane e mi impensi di chê volte che il comun di Milan nol veve dât acet al Dalai Lama. L’unic sindic che al à vierzût lis sôs puartis al è stât chel di Udin. O soi stât une vore content e dentri di me o ai pensât: cheste e je une citât pardabon speciâl, mestre di acet e tolerance. O ai ancje un debil par Pordenon, citât cuntun feeling grandon cul rock. Al è stât organizât achì The Great Complotto, un dai prins festival rock punk: tancj di noaltris a vignivin fin ca de Lombardie agnorums indaûr».
E dai furlans ce ti plasial tant?
«O ven ducj i agns di simpri a durmî tal stes puest li dal Ramandolo di Udin. La mari dai trê fradis che a gjestissin chest biel hotel ogni volte mi prepare un strudel fat di jê. Par me voaltris o sês chest: intun gjest antîc e profont par me si plate la grandece de int furlane. Ma un altri episodi mi torne dispès iniments. O vevi a pene fat un conciert e a jerin lis fantacinis che mi spietavin par incuintrâmi, come che al capite. A varan vût 16-17 agns. Pal solit mi puartin un peluche, une foto. Sâstu ce che mi vevin puartât? Un clap. “Al è il simbul de nestre tiere, uchì e je le storie de nestre int”, mi àn dit. Beh, cemût no si fasial a no inamorâsi dal Friûl?». ❚
Natascia Gargano
MUSICHE. Un amì dal Friûl, Omar Pedrini............
Al partìs Friuli Doc e o vegnìn a savê de presince di Omar Pedrini, il cjantautôr lombart, ex dai Timoria. E fin chi, dut ben. No je nancje la prime volte, e sarà almancul la sô tierce vignude chi in Friûl pe manifestazion. Po dopo o scuvierzìn che simpri Pedrini al à sielzût proprit il conciert di Udin par zirâ il video di “Che ci vado a fare a Londra?”, il prin singul dal so gnûf album, che al ven fûr 8 agns dopo dal so ultin lavôr. Infin o lin su Twitter e o viodìn che intal so profîl uficiâl si presente nuie di mancul che come “Amico del Friuli”. Ma insome, ce aial chest om achì cul Friûl? Jal vin domandât. E lui nus à rispuindût vulintîr (parcè che amì dal Friûl lu è pardabon) cul so biel acent di Brescia.


text:
Che il cine al puedi dâ fuarce a une lenghe e jessi un mieç par doprâ e meti in vore un lengaç: cheste e je la fonde di un festival di promozion dal cine tes lenghis minoritariis che al è stât inmaneât a Casteddu (Sardegne) a partî dal 2010 de “Cineteca Sarda di Cagliari”, de Associazion culturâl “Babel” e de societât di produzion audiovisive “Areavisuale”, in colaborazion cu la Federazion taliane “Circoli del Cinema”, la NUCT (Scuele Internazionâl di Cine e Television di Cinecittà), Cinemecum.it (Associazion “Cagliari in Corto”) e cul jutori di tancj Ents che a lavorin te suaze des minorancis.
Tra i sogjets tirâts dongje a son, dal Friûl, Radio Onde Furlane e il CEC, Centri Espressions Cinematografichis.
Il Babel Film Festival al è rivât cumò ae sô seconde edizion e al à bandît un concors, dividût in cuatri sezions (lunc metraç, curt metraç, documentari, videoclip), là che l’unic dovê al è chel di fâ un lavôr intune lenghe minoritarie.
L’an passât si è davuelt in cinc parts: une di proiezion dai film in concors, une par viodi lis oparis fûr gare, une par incuintrâ regjiscj innomenâts, une par discori su cuistions de tutele juridiche des minorancis, une sui rapuarts de musiche e dal teatri cun lis lenghis minoritariis.
Ben setantecuatri a son stâts i film in gare, proietâts cui sottitui par talian e inglês.
E il Friûl si è pardabon fat onôr te disfide, stant che il vincidôr dal Premi “Maestrâl” al è stât il documentari “Rumore bianco” di Alberto Fasulo, un zovin origjinari di Sant Vît che al à mostrât il Tiliment, cjapant dentri ducj i Comuns che a stan su lis sôs rivis e lassant fevelâ in plene spontaneitât sedi la umanitât che e vîf dongje dal flum sedi il flum stes.
Al concors 2010, tra i furlans, e jere ancje Christiane Rorato, fie di pari furlan e mari francese, che e à puartât in gare il documentari “Vuerîrs de gnot”, contant la storie dai Benandants, oms mistereôs e magjics che, seont la tradizion, a scombatin di agnorums cuintri il mal intune tiere che, a sô volte, e scombat par difindi la sô identitât.
Cui sarano i partecipants furlans pe edizion 2011 dal Babel Film Festival? Ancjemò no si sa, ma la scjadince par fâ domande e je segnade ai 31 di Avost dal 2011. Par dutis lis informazions sul Festival, fracait su www.babelfilmfestival.com.
Ilarie Colùs
TELEVISION, CINE E TEATRI. Babel Film Festival 2011............
Che il cine al puedi dâ fuarce a une lenghe e jessi un mieç par doprâ e meti in vore un lengaç: cheste e je la fonde di un festival di promozion dal cine tes lenghis minoritariis che al è stât inmaneât a Casteddu (Sardegne) a partî dal 2010 de “Cineteca Sarda di Cagliari”, de Associazion culturâl “Babel” e de societât di produzion audiovisive “Areavisuale”, in colaborazion cu la Federazion taliane “Circoli del Cinema”, la NUCT (Scuele Internazionâl di Cine e Television di Cinecittà), Cinemecum.it (Associazion “Cagliari in Corto”) e cul jutori di tancj Ents che a lavorin te suaze des minorancis.


text:
A metât strade tra la metalmecaniche e la edilizie, e cun carateristichis in cierts câs assimilabilis aes societâts di servizis, lis aziendis che si ocupin de instalazion di implants a son daûr a vivi il periodi plui neri che al vedi cognossût chest setôr.
I implants che si fâs riferiment a son chei eletrics, termoidraulics ma ancje di videocontrol, telecomunicazion e trasmission di informazions digjitâls. Se la crisi di grande part de industrie des manifaturis e je scomençade intal 2008, pes aziendis di instalazion di implants de Provincie di Udin i prins segnâi a son rivâts intal 2011.
Il 2012 al è l’an li che si è confermade la gravitât de situazion: tacant dal faliment de JOB IMPIANTI Srl – impuartante realtât produtive cun sessante agns di ativitât aes spalis – che al à causade la pierdite dal lavôr a di une sessantine di dipendents.
I ven daûr un 2013 là che realtâts industriâls impuartantis tant che la DOME Srl di Martignà e la FC IMPIANTI TECNOLOGICI SpA di Sant Zorç di Noiâr a falissin dutis dôs intal mês di Mai.
La prime, specializade te instalazion di implants di videocontrol, setôr che al someave in cuintritindince fuarte, dulà che a jerin impleâts une cuarantine di lavoradôrs che, di là di vê pierdût il puest di vore, cumò a son impegnâts a recuperâ dal faliment lis tantis mesadis indaûr che a vevin cumulât e che a van a pericul di pierdi. La seconde, une realtât che di plui di vincj agns e operave inte instalazion di implants eletrics e termoidraulics, dulà che a jerin a vore cincuante di lôr.
In dutis chestis crisis aziendâls il sindicât al à podût ativâ i amortizadôrs sociâi par ridusi il discomut sui lavoradôrs, stant che al è stât pussibil ricori ae casse integrazion straordenarie e ae mobilitât; struments chescj, che nol è stât pussibil meti in at inte plui part dai câs intes piçulis e piçulissimis aziendis dulà che si à podût intervignî, cuant che si à podût, dome cu la casse integrazion in deroghe.
Ancje intal 2014 no si viodin lûs al orizont. Lis gruessis realtâts produtivis dal setôr a sofrissin ancjemò e a àn di lâ indevant a ricori ae casse integrazion par no pierdi lis professionalitâts dai propris dipendents, evitant cussì i licenziaments.
Tra lis causis principâls di cheste situazion, insiemi cuntune crisi gjenerâl de edilizie, e je la assence totâl di apalts publics.
Se pes gruessis ditis a son dificoltâts, pes piçulis aziendis artesanis – che no son struturadis par frontâ grancj volums ma che a son plui sveltis a rispuindi aes esigjencis plui piçulis dal marcjât – lis robis no van miôr.
Intes ditis che a dan di lavorâ a pocjis unitâts di dipendents, chescj – simpri plui dispès – no vegnin retribuîts par mês e mês, e a acetin la promesse, simpri deludude, di un futûr paiament des mesadis indaûr parcè che a son cussients che no son alternativis di ricolocazion.
Cemût che si viôt, chest setôr, che mai al veve cognossude crisi, cumò al è in plene contrazion e si scuvierç che a son centenârs e centenârs i lavoradôrs che a àn patît e che a van indevant a patî lis consecuencis dal rosari infinît di crisis aziendâls.
Di dut chest, fale in câs sporadics, no si sint a fevelâ, ma ancje chest al è un fenomen che al contribuìs a distruzi il tiessût economic e produtîf dal nestri Friûl. ❚
Fabiano Venuti, Operadôr sindacâl FIM-CISL
Instalazion di implants: la crisi che e colpìs cence fâ rumôr............
A metât strade tra la metalmecaniche e la edilizie, e cun carateristichis in cierts câs assimilabilis aes societâts di servizis, lis aziendis che si ocupin de instalazion di implants a son daûr a vivi il periodi plui neri che al vedi cognossût chest setôr.


text:
Udin al vôt ai 29 di Avrîl, intune zornade dome, des 7 aes 23. La popolazion e podarà sielzi tra lis propuestis di 7 candidâts ae poltrone plui alte di palaç D’Aronco. A pet di cinc agns fa, il numar dai candidâts sindics al è cressût, passant di 6 a 7.
Se nissun al rivarà a vê la maiorance assolude al prin turni, si varà di lâ ae balotazion (come tal 2013) e in chest câs si tornarà a votâ ai 13 di Mai.
Chei che a cirin la sucession a Furio Honsell a son Vincenzo Martines (Pd) che al vuide une coalizion di Centriçampe che e à dentri ancje listis civichis; Pietro Fontanini (Ln), candidât pal Centridiestre, cu la presince fuarte dai simbui dai partîts dulà che si zontin però ancje in chest câs vôs civichis. E po, a son i candidâts sindics dal M5S, Pompea Maria Rosaria Capozzi; aspirants sindics espression de diestre, come Stefano Salmè cun dôs listis civichis, o di estreme diestre, come Luca Minestrelli, espression di Casapound. Gnûf di scree il simbul dal Pat par Udin cun candidât Andrea Valcic, che al è la version citadine dal Pat pe Autonomie che si presente aes elezions regjonâls cun candidât president Sergio Cecotti, par altri bielzà sindic di Udin par doi mandâts. Te corse, po, Enrico Bertossi, bielzà assessôr regjonâl de Zonte Illy, che al è sostignût di dôs listis civichis.
Ce che cumò al pâr dut in ordin cun tant di candidâts, sostignidôrs, simbui e programs, al è un cuadri che cheste volte al à vût ce fâ a dâsi adun e al è stât animât ancje di cualchi sorprese.
Il prin a presentâsi al è stât Bertossi che al à creade la sô liste Prima Udine e al à tacât a fâsi cognossi reclamant la necessitât di rapresentâ il civisim e di scugnî superâ lis categoriis dai partîts, par vie che l’obietîf al è chel di dâ rispuestis ai problemis de int e de citât. Subit daûr di lui al è rivât il candidât sindic di Centriçampe, Martines, in gracie di une vore fate dal so partît, il Pd, che al à smirât di biel principi a vê un candidât che al ves la unanimitât dentri dal partît e che al rivàs a tignî dongje lis diferentis animis de çampe citadine.
Po dopo si son fats indevant un daûr chel altri Valcic pal Pat, Salmè, e i ultins a mostrâsi a son stâts i candidâts dal M5S, di Casapound e chel dal Centridiestre. Che anzit, Fontanini al è stât protagonist, cence che lu volès, di un tire e mole di bande di Forza Italia che prin lu à discognossût – dopo che lu veve poiât – sielzint di stâ cun Bertossi. Dopo, però, e je tornade sui siei pas.
Cemût che e larà al è un grum dificil di dîlu: il Centridiestre al smire a puartâ vie Udin al Centriçampe daspò plui di vincj agns che nol rive a fâje; il Centriçampe al intint di capitalizâ chê vore di scolte e di atenzion che al è daûr a fâ in citât di mês in ca. Ma a àn miris ancje ducj chei altris candidâts, che a intindin di puartâ novitât rispiet ai solits partîts politics – ancje se platâts daûr des civichis – presentantsi tant che vôs de int.
Si viodarà cemût che e larà a finîle e, soredut, se in citât si varà un vôt cetant diferent rispiet a chel des regjonâls, stant che si vote te stesse zornade. La prime gnove e sarà di viodi se si larà ae balotazion – come che diviers analiscj a crodin – o ben se cualchidun al vinçarà al prin turni. Po dopo, si varà di viodi se ancje Udin al larà al Centridiestre, che cussì al guviernarès ducj i cjâf lûcs dal Friûl-Vignesie Julie – dopo vê bielzà cjapât Pordenon, Gurize e Triest – o se e restarà la uniche citât cui colôrs de Çampe.
di Antonella Lanfrit
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
30 aprile 2009
Mi presenti, o soi Gioele
Mandi, mi presenti: o soi Gioele.
O soi rivât vuê matine prime des 7 a Sant Denêl: mê mari Sonia vuê e fâs 30 agns e alore o ai pensât di fâi un biel regâl di 3 kg e mieç!
Par dî la veretât, mi soi fat un tic spietâ, ma cuant che o soi rivât, invezit di cridâmi pal ritart, a son stâts ducj contents: gno papà Cris, i miei nonos (ancje se a vevin i voglons sglonfs...)!
Ce volêso fâ? Lis personis impuartantis si fasin spietâ... ;)
Mê mari mi à dit che o ai ancje un barbe e une agne, ma o no ju ai inmò viodûts parcè che a varessin di vignî sot sere: chel pandolon di gno barbe al à di lâ a vore... propit furlan! =)
Po ben, cumò lassaitmi fâ un pisul che o soi jevât a buinore vuê...
O soi rivât vuê matine prime des 7 a Sant Denêl: mê mari Sonia vuê e fâs 30 agns e alore o ai pensât di fâi un biel regâl di 3 kg e mieç!
Par dî la veretât, mi soi fat un tic spietâ, ma cuant che o soi rivât, invezit di cridâmi pal ritart, a son stâts ducj contents: gno papà Cris, i miei nonos (ancje se a vevin i voglons sglonfs...)!
Ce volêso fâ? Lis personis impuartantis si fasin spietâ... ;)
Mê mari mi à dit che o ai ancje un barbe e une agne, ma o no ju ai inmò viodûts parcè che a varessin di vignî sot sere: chel pandolon di gno barbe al à di lâ a vore... propit furlan! =)
Po ben, cumò lassaitmi fâ un pisul che o soi jevât a buinore vuê...
29 aprile 2009
28 aprile 2009
Benvignût Mattia
E intant, vuê matine, in anticip sui programs, al è rivât Mattia che nol è il fi di mê sûr e gno cugnât, ma il fi di Alessia e dal Gnut, il President de Pro Majano: tantis congratulazions!
Benvignût Mattia: salude la mame e viôt di to pari! eheh
Benvignût Mattia: salude la mame e viôt di to pari! eheh
27 aprile 2009
In spiete
25 aprile 2009
Sant Marc
Vuê o sin ai 25 di Avrîl. Stant che in Italie, la politiche e somee no vê nuie di miôr ce fâ che stâ a barufâsi su cheste date, jo o ricuardi Sant Marc te zornade dal so martiri (us fâs ancje presint che a son doi agns dal funerâl di pre Antoni).
O pensi che ducj o savedis che Sant Marc al è cognossût pal Leon e par jessi il patron di Vignesie.
Ma ce che forsit no ducj a san al è che Sant Marc nol à mai viodude Vignesie, ma Aquilee sì.
Di fat, come che si lei tal sît de Basiliche di Sant Marc a Vignesie, il vanzelist Marc al ven mandât di Pieri a puartâ il so vanzeli di Rome a Aquilee.
Li al cognòs Ermacure, so dissepul, che al deventarà il prin Vescul di Aquilee. Dopo vê consegnât il so vanzeli a la comunitât aquileiese, Marc al decît di tornâ a Rome: lu fâs compagnât di Ermacure. E propit dilunc di chest viaç, cuant che al rive te lagune al à une vision de citât che inmò no esisteve e che e deventarà Vignesie.
Rivâts a Rome, tor dal 50 dopo di Crist, Ermacure al torne a Aquilee e Marc al continue bande Alessandrie di Egjit, citât che e à vût un leam impuartanton cu la stesse Aquilee.
Come che o disevi, Marc al ven copât ai 25 di Avrîl e lis sôs relicuiis a restaran a Alessandrie fint al 828 d.C. cuant che i venezians lu trafuaran e lu puartaran a Vignesie, passe 7 secui dopo che al veve stât, di vîf, a Aquilee.
Auguris a ducj chei che si clamin Marc.
O pensi che ducj o savedis che Sant Marc al è cognossût pal Leon e par jessi il patron di Vignesie.
Ma ce che forsit no ducj a san al è che Sant Marc nol à mai viodude Vignesie, ma Aquilee sì.
Di fat, come che si lei tal sît de Basiliche di Sant Marc a Vignesie, il vanzelist Marc al ven mandât di Pieri a puartâ il so vanzeli di Rome a Aquilee.
Li al cognòs Ermacure, so dissepul, che al deventarà il prin Vescul di Aquilee. Dopo vê consegnât il so vanzeli a la comunitât aquileiese, Marc al decît di tornâ a Rome: lu fâs compagnât di Ermacure. E propit dilunc di chest viaç, cuant che al rive te lagune al à une vision de citât che inmò no esisteve e che e deventarà Vignesie.
Rivâts a Rome, tor dal 50 dopo di Crist, Ermacure al torne a Aquilee e Marc al continue bande Alessandrie di Egjit, citât che e à vût un leam impuartanton cu la stesse Aquilee.
Come che o disevi, Marc al ven copât ai 25 di Avrîl e lis sôs relicuiis a restaran a Alessandrie fint al 828 d.C. cuant che i venezians lu trafuaran e lu puartaran a Vignesie, passe 7 secui dopo che al veve stât, di vîf, a Aquilee.
Auguris a ducj chei che si clamin Marc.
24 aprile 2009
Sunade des Buteghis viertis
Us segnali une sagrute di paîs: la sagre di Sant Marc a Savonelis, dongje Sant Denêl, sabide 25 di Avrîl. Tal dopomisdì si podarà ancje scoltâ chei des "Buteghes viertes" che a fasaran une sunade di 1 orute se il timp al è biel.
Ve chi ancje il lôr sît internet: http://www.buteghesviertes.net/ e chi sot un lôr video zirât su la gjostre des "Pidadis tal cûl".
Ve chi ancje il lôr sît internet: http://www.buteghesviertes.net/ e chi sot un lôr video zirât su la gjostre des "Pidadis tal cûl".
23 aprile 2009
A doi agns de muart di pre Antoni
Vuê, cun pre Roman e lis peraulis che al à scrit su La Patrie di Avrîl, o ricuardi pre Antoni (te foto), mancjât ai 23 di Avrîl dal 2007.
A son bielzà doi agns che pre Antoni al à lassade la sene di chest mont. O volìn ricuardâlu e onorâlu ancjemò cuntun tocut dal De Senectute, vore che lui al steve svilupant prime che la muart lu brincàs. L’an passât o vin metût l’inizi de riflession. Cheste volte o metìn la fin. Si trate naturalmentri di une opare no finide o, al sarès miôr dî, apene scomençade. La finâl, cence puntegjature, le lassìn come che le veve lassade lui.
Pe leture integrâl dal De Senectute o rimandìn i amîs de Patrie dal Friûl al libri, fresc di stampe, che Glesie Furlane e à burît fûr cun chê di onorâ la memorie dal amì pre Antoni, propit in ocasion dal secont aniversari de sô muart.
pre Roman
Ve chi la ultime part dal De Senectute che Glesie furlane e presentarà domenie che e ven, ai 26 di Avrîl a lis 6 di sere a Vençon.
Cundut a chel, però, e cence savê ce che mi puartarà l’avignî (di sigûr no grancj salustris), o soi a dî che ancje la malatie, il mâl fisic e morâl, i moments negatîfs de vite a àn une lôr impuartance e un lôr valôr. No dome par fâti cognossi la realtât interie de vite, ma ancje par temprâti, par rinditi plui fuart, plui essenziâl, plui sapient, plui realtîf. Par fâti gjoldi di plui di chês speris di lûs tra un burlaç e chel altri che la vite ti regale e par judâti a capî in profondiutât e no par proforme chei che a tribulin e a cainin dongje di te. Il dolôr ti dà umiltât e caritât, passience e sapience, profonditât e compassion. O disarès che al rive a tirâ fûr di te e di chei dongje di te lis miôr cualitâts, cu la cuâl che tantis voltis la salût e la furtune matereâl ti rint insensibil, superficiâl, egoist e malpazient. Cul dolôr tu cressis e tu madressis, cul ben tu riscjis di restâ frut, cun dutis lis pecjis dai fruts. Tantis voltis mi domandi se o varès fat dut ce che o ài fat se o ves vude salût. O varès corût di plui, consumât di plui, ma forsit o varès strassade la vite in maniere stupide. Par chel o dîs, cu lis lagrimis tai vôi e strengint i dincj: “Grazie, Signôr, ancje dal mâl
A son bielzà doi agns che pre Antoni al à lassade la sene di chest mont. O volìn ricuardâlu e onorâlu ancjemò cuntun tocut dal De Senectute, vore che lui al steve svilupant prime che la muart lu brincàs. L’an passât o vin metût l’inizi de riflession. Cheste volte o metìn la fin. Si trate naturalmentri di une opare no finide o, al sarès miôr dî, apene scomençade. La finâl, cence puntegjature, le lassìn come che le veve lassade lui.
Pe leture integrâl dal De Senectute o rimandìn i amîs de Patrie dal Friûl al libri, fresc di stampe, che Glesie Furlane e à burît fûr cun chê di onorâ la memorie dal amì pre Antoni, propit in ocasion dal secont aniversari de sô muart.
pre Roman
Ve chi la ultime part dal De Senectute che Glesie furlane e presentarà domenie che e ven, ai 26 di Avrîl a lis 6 di sere a Vençon.
Cundut a chel, però, e cence savê ce che mi puartarà l’avignî (di sigûr no grancj salustris), o soi a dî che ancje la malatie, il mâl fisic e morâl, i moments negatîfs de vite a àn une lôr impuartance e un lôr valôr. No dome par fâti cognossi la realtât interie de vite, ma ancje par temprâti, par rinditi plui fuart, plui essenziâl, plui sapient, plui realtîf. Par fâti gjoldi di plui di chês speris di lûs tra un burlaç e chel altri che la vite ti regale e par judâti a capî in profondiutât e no par proforme chei che a tribulin e a cainin dongje di te. Il dolôr ti dà umiltât e caritât, passience e sapience, profonditât e compassion. O disarès che al rive a tirâ fûr di te e di chei dongje di te lis miôr cualitâts, cu la cuâl che tantis voltis la salût e la furtune matereâl ti rint insensibil, superficiâl, egoist e malpazient. Cul dolôr tu cressis e tu madressis, cul ben tu riscjis di restâ frut, cun dutis lis pecjis dai fruts. Tantis voltis mi domandi se o varès fat dut ce che o ài fat se o ves vude salût. O varès corût di plui, consumât di plui, ma forsit o varès strassade la vite in maniere stupide. Par chel o dîs, cu lis lagrimis tai vôi e strengint i dincj: “Grazie, Signôr, ancje dal mâl
21 aprile 2009
Mandi Dino
Ju clamin riferiments. A son personis che tu ciris cuant che ti ven un pocje di pôre, cuant che ti ven il dubi, cuant che tu disis: "E cumò?". Tu sâs che a son li, che tu puedis domandâur un parê e tu sâs che tu ju cjatis, simpri. O miôr, tu crodis... parcè che invezit il destin al è scrit e tu no tu puedis evitâlu. Cul timp tu ciris di usâti a fâ i conts cun lui, a dâti une reson...
Ma inevitabil al ven il moment che ti rive la seglotade di aghe glaçade e tu ti domandis "Ma parcè?", ogni volte che al sucêt.
Ti reste il vueit, tu stâs mâl, no tu sâs ce dî: dome grazie pal ben che ti àn regalât.
Mandi Dino.
17 aprile 2009
La Patrie tal Friûl Orientâl
La Associazion Culturâl - Grop di Ricercje “I Scussons” di Romans dal Lusinç, adun cu la redazion, e presente il gnûf numar de riviste “La Patrie dal Friûl” che e sarà distribuide al public presint in sale. Ta chest numar si fevele di “Erois furlans” come bons. Faidutti, l’on. Bugatto, Zuan Minut (impuartants protagoniscj dal Friûl orientâl) e tancj altris, ma ancje di tante atualitât, viodude simpri cuntun voli furlanist “par un Friûl plui furlan”. A intervignaran Carli Pup, component de redazion gjornalistiche di Radio Onde Furlane, colaboradôr de riviste e autôr dal libri “Memoriis platadis”; Germano Pupin, president de Associazion Culturâl - Grop di Ricercje “I Scussons” e jo, vicediretôr da “La Patrie dal Friûl”. L’apontament al è par miercus ai 22 di Avrîl a lis 20.30 li de Sale Consiliar intal Municipi di Romans dal Lusinç, in vie la Centa 6 a Romans (daûr de glesie). I organizadôrs de serade a ringraziin la Aministrazion comunâl pe concession de Sale. Cun di plui us visi che dai 16 di Avrîl, sul sît www.lapatriedalfriul.org a son disponibii i contignûts dal numar di Març dedicât a Internet. La Patrie dal Friûl si pues vêle par abonament o lant a comprâle tes miôr ediculis e librariis.
16 aprile 2009
Lade strucje
Usgnot o jerin in tancj: il Friuli al jere plen. E in tancj, a la fin dal prin timp, o crodevin che si varès podût puartâle a cjase: 3 a 1 tai prins 45 minûts e l'Udin al veve za paregjât il risultât de partide a Breme.
Magari cussì no, tal secont timp o sin... lâts in vacje e ancje une buine dose di sfighe (un pâl, rimpai che no jerin mai a favôr, diretôr di gare avonde discutibil...) no nus à judâts.
Po ben, amen, nol jere destin ancje se une ocasion cussì, forsit, si podeve sfrutâle in maniere difarente, magari cence cjapâ 6 gôi in 2 partidis (che al vedi vude reson il Dree?).
Dut câs al è di dî GRAZIE a cheste scuadre che nus à regalât bielis emozions in Cope.
Magari cussì no, tal secont timp o sin... lâts in vacje e ancje une buine dose di sfighe (un pâl, rimpai che no jerin mai a favôr, diretôr di gare avonde discutibil...) no nus à judâts.
Po ben, amen, nol jere destin ancje se une ocasion cussì, forsit, si podeve sfrutâle in maniere difarente, magari cence cjapâ 6 gôi in 2 partidis (che al vedi vude reson il Dree?).
Dut câs al è di dî GRAZIE a cheste scuadre che nus à regalât bielis emozions in Cope.
15 aprile 2009
AmarAmor
La compagnie teatrâl de Pro Majano, C'eraunasvolta, e presente il so ultin spetacul: AmarAmor.
Par info e prenotazions dai puescj, clamait in Pro Majano, tel. 0432 959060.
L'apontament al è par Sabide ai 18 di Avrîl a lis 20.45 li dal Auditorium comunâl.
Par info e prenotazions dai puescj, clamait in Pro Majano, tel. 0432 959060.
14 aprile 2009
13 aprile 2009
Pascute motare
Visualizzazione ingrandita della mappa
Vuê, anticipant il consei di exanba, o vevin programât di fâ Pascute e invezit di lâ a fâ cori i ûfs pai prats, jo e la Ninine o sin lâts a fâ une corse in moto. Destinazion: Lesis, frazion di Claut, un paradîs tal mieçs des Dolomitis furlanis (chi o podês viodi l'itinerari che o vin fat).
Par rivâ sù o vin fat une polse a Barcis, sul lât, ma nancje di meti cun ce che o vin cjatât un tocut plui in sù: un prât e un riul cuntune aghe clare e frescje di no crodi! O vevi za stât a Claut une volte sole cuant che o jeri frut par une gare di pes (tra l'altri propit li che o vin stât vuê), ma mi sa che o ai di tornâ inmò.
Nuie ce dî: la zornade e je stade splendide cuntun soreli che nus à compagnâts dute la strade (e no dome noaltris, stant che a jerin tantis lis motos ator pes stradis).
E a pene che o ai lis fotos, us fâs viodi ancje cualchi cerce di panorame.
12 aprile 2009
Buine Pasche
I agns passâts (2006, 2007, 2008) o ai fat i auguris cun ironie. Chest an o preferìs segnalâus il sît de Protezion Civîl Regjonâl che e à ativât un cont corint pal Abruç: cussì o speri che e podedi jessi une buine Pasche ancje pai taramotâts.
11 aprile 2009
Cors di lenghe furlane a Tavagnà
Ripensant a cualchi mês indaûr, o publichi vulintîr chest comunicât.
Il sportel linguistic dal Comun di Tavagnà al organize “Cemût si scrivial?”, un cors di lenghe furlane (nivel base) par imparâ a lei e a scrivi par furlan.
Il cors al tacarà martars ai 21 di Avrîl dal 2009 a lis 20.00 soresere te sale de Universitât de Tierce Etât in vie Mazzini, 3 a Felet (jentrade di bande di Vie Udin, sot des scuelis mediis). Al durarà 20 oris dividudis in 10 lezions tignudis di Stefania Garlatti Costa e Matteo Fogale (www.serling.org).
Obietîfs dal cors a saran: rinfuarcî lis abilitâts di produzion orâl; meti a fûc lis cognossincis de grafie uficiâl de lenghe furlane e des struturis gramaticâls de lenghe furlane; furnî e potenziâ lis abilitâts di comprension e produzion scrite cun leturis, detâts e traduzions. I students a àn di vê almancul une buine cognossince passive de lenghe furlane. Il cors al è cence spese e al larà indenant fin al mês di Jugn. Si domande par plasê di iscrivisi dentri di vinars ai 17 di Avrîl dal 2009. Par savê il calendari precîs, par altris informazions e iscrizions clamait il Sportel de Lenghe Furlane dal Comun di Tavagnà 0432/577355 mail: lenghe.furlane@comune.tavagnacco.ud.it o la biblioteche comunâl 0432/572854.
Il sportel linguistic dal Comun di Tavagnà al organize “Cemût si scrivial?”, un cors di lenghe furlane (nivel base) par imparâ a lei e a scrivi par furlan.
Il cors al tacarà martars ai 21 di Avrîl dal 2009 a lis 20.00 soresere te sale de Universitât de Tierce Etât in vie Mazzini, 3 a Felet (jentrade di bande di Vie Udin, sot des scuelis mediis). Al durarà 20 oris dividudis in 10 lezions tignudis di Stefania Garlatti Costa e Matteo Fogale (www.serling.org).
Obietîfs dal cors a saran: rinfuarcî lis abilitâts di produzion orâl; meti a fûc lis cognossincis de grafie uficiâl de lenghe furlane e des struturis gramaticâls de lenghe furlane; furnî e potenziâ lis abilitâts di comprension e produzion scrite cun leturis, detâts e traduzions. I students a àn di vê almancul une buine cognossince passive de lenghe furlane. Il cors al è cence spese e al larà indenant fin al mês di Jugn. Si domande par plasê di iscrivisi dentri di vinars ai 17 di Avrîl dal 2009. Par savê il calendari precîs, par altris informazions e iscrizions clamait il Sportel de Lenghe Furlane dal Comun di Tavagnà 0432/577355 mail: lenghe.furlane@comune.tavagnacco.ud.it o la biblioteche comunâl 0432/572854.
10 aprile 2009
Videomessaç Arlef
La Arlef e à screât il so canâl su Youtube (www.youtube.com/ARLeFtube): ve chi i prin messaç dal President Zanon. Lait a lei chi il comunicât.
09 aprile 2009
Une poesie par Fabio Quagliarella
Usgnot l'Udin al zuie a Breme cul Werder: o sin tai cuarts di finâl!
Fabio Quagliarella (te foto) vuê sul Messaggero Veneto al declare che se o passìn la cualificazion "O voi in television e o lei une poesie par furlan"!
Compliments a Quagliarella pe promesse e cu la sperance che i coventi, cumò o voi a cirî une biele poesie che mi plasarès di zirâi...
Segnalait chi ancje voaltris une poesie par Quagliarella!
Mi pâr che e fos une che e diseve cussì:
Co mi jevi la matine,
cjali ator il mont e il plan,
une vôs tal cûr mi dîs,
sta content tu sês furlan!
Fabio Quagliarella (te foto) vuê sul Messaggero Veneto al declare che se o passìn la cualificazion "O voi in television e o lei une poesie par furlan"!
Compliments a Quagliarella pe promesse e cu la sperance che i coventi, cumò o voi a cirî une biele poesie che mi plasarès di zirâi...
Segnalait chi ancje voaltris une poesie par Quagliarella!
Mi pâr che e fos une che e diseve cussì:
Co mi jevi la matine,
cjali ator il mont e il plan,
une vôs tal cûr mi dîs,
sta content tu sês furlan!
08 aprile 2009
Intervent di Dree Valcic
Ve chi une mail che mi è rivade di Dree Valcic, gjornalist dal Gazzettino e che dispès nus da une man ancje su La Patrie.
In realtât al varès vût di jessi un coment a chel di îr, ma mi è someât plui just dedicâ un post dut so, stant la luciditât dal resonament e de autorevolece de firme! Ancjemò grazie al Dree Valcic e buine leture!
Mandi Christian, o ai let ce che tu âs scrit su lis peraulis di Tesini e Travanut par la fieste dal 3 di Avrîl. O jeri a Buie e o soi stât atent a lis presencis e ai discors. O soi sclet: e jere clare la rapresentance de Leghe Nord, ancjetant clare la assence di chei altris partîts, escludude la rapresentativitât istituzionâl di Molinaro e Martines. Cheste la fotografie, po dopo al ven il resonament. Che nol pues no scomençâ dal "effetto Serracchiani", ultime divinitât scuvierte dal Pd che su la sô figure, IMAGJIN, dut il partît al va daûr, contenton di contâ alc a nivel nazionâl e forsit ancje di fâ une europarlamentâr. La Debora, cence nissune tristerie, e rapresente dut il contrari di un partît di çampe cun lidrîs te cuistion furlane, ma chest nol è un probleme gno. Al massim e divente un trâf tal voli di cui che tal pd si proclame almancul un tic autonomist. E Tesini, Travanut and Company no son mai stâts di chê bande. Simpri daûr di Zvech, Maran e dai lôr discors triestins.
Chest a çampe. Viodìn la Leghe: che e sedi stade presinte al è un ben, come il discors di Ballaman in Consei regjonâl. E sarès ben biele se no fos cussì. Cun ce muse podaressino presentâsi ai lôr eletôrs furlans? A son avonde lis sbandadis in cjase “carroccio”, viôt cualchi declarazion dai pordenonês, di Razzini a Monfalcon su la lenghe o il cinidôr di Seganti cuant che si cjacare di Friûl. Sul front di Forza Italia e di An, ma bisugnarès aromai dî dal Pdl, al continue UN ASSORDANTE SILENZIO.
Il plui impuartant segnâl de zornade, al è vignût invezit propit di Fontanini (te foto) che al à dât un assist al vicesindic di Udin che al varès ancjemò di dîi grazie, cuant che lu à invitât a organizâ a Udin la prossime fieste de Patrie, ricognossint a la citât il destin di capitâl dal Friûl.
Ultime robe, no sai se o vês let il comunicât stampe di Valeria Grillo su la manifestazion. O sin al deliri pûr, cun Trieste che e je deventade “città veneta”, e pûr cualchidun al cole e i da credit.
mandi
Mandi Christian, o ai let ce che tu âs scrit su lis peraulis di Tesini e Travanut par la fieste dal 3 di Avrîl. O jeri a Buie e o soi stât atent a lis presencis e ai discors. O soi sclet: e jere clare la rapresentance de Leghe Nord, ancjetant clare la assence di chei altris partîts, escludude la rapresentativitât istituzionâl di Molinaro e Martines. Cheste la fotografie, po dopo al ven il resonament. Che nol pues no scomençâ dal "effetto Serracchiani", ultime divinitât scuvierte dal Pd che su la sô figure, IMAGJIN, dut il partît al va daûr, contenton di contâ alc a nivel nazionâl e forsit ancje di fâ une europarlamentâr. La Debora, cence nissune tristerie, e rapresente dut il contrari di un partît di çampe cun lidrîs te cuistion furlane, ma chest nol è un probleme gno. Al massim e divente un trâf tal voli di cui che tal pd si proclame almancul un tic autonomist. E Tesini, Travanut and Company no son mai stâts di chê bande. Simpri daûr di Zvech, Maran e dai lôr discors triestins.
Chest a çampe. Viodìn la Leghe: che e sedi stade presinte al è un ben, come il discors di Ballaman in Consei regjonâl. E sarès ben biele se no fos cussì. Cun ce muse podaressino presentâsi ai lôr eletôrs furlans? A son avonde lis sbandadis in cjase “carroccio”, viôt cualchi declarazion dai pordenonês, di Razzini a Monfalcon su la lenghe o il cinidôr di Seganti cuant che si cjacare di Friûl. Sul front di Forza Italia e di An, ma bisugnarès aromai dî dal Pdl, al continue UN ASSORDANTE SILENZIO.
Il plui impuartant segnâl de zornade, al è vignût invezit propit di Fontanini (te foto) che al à dât un assist al vicesindic di Udin che al varès ancjemò di dîi grazie, cuant che lu à invitât a organizâ a Udin la prossime fieste de Patrie, ricognossint a la citât il destin di capitâl dal Friûl.
Ultime robe, no sai se o vês let il comunicât stampe di Valeria Grillo su la manifestazion. O sin al deliri pûr, cun Trieste che e je deventade “città veneta”, e pûr cualchidun al cole e i da credit.
mandi
Dree Valcic
07 aprile 2009
Doctor Sandri & Mister Tesini
Ce si disial cuant che un prime al dîs une robe e po dopo a 'nt dîs une altre dal dut contrarie? Che al à cualchi problemut, se no di personalitât, almancul di coerence.
E cussì îr mi à tocjât di lei lis declarazions di Alessandro Tesini (te foto) che, cuant che al jere President dal consei 2 agns indaûr a diseve bielis peraulis pe fieste dai 3 di Avrîl, vuê che nol à plui la vetrine (crisi di astincence mediatiche?) al è dispost a dî dut il contrari: ce che no si fâs par vê un titul sul gjornâl...
Po ben, par furtune no son ducj come lui e ancje Paolo Menis, sabide a la presentazion dal nestri Speciâl dedicât ai erois furlans, e Vincenzo Martines, domenie in place a Buie, (ducj i 2 dal Pd e no de Leghe Nord) a àn spindût peraulis positivis a pro de Fieste de Patrie dal Friûl (sul sît di lengheNet il resocont de manifestazion).
Chestis a àn di jessi ocasions di union e no di strumentalizazion politiche che a puartin dome a dividi (e a indebolî) i Furlans.
06 aprile 2009
Taramot in Abruç
Ducj aromai o savarês za dal taramot che al à scjassât l'Abruç. Ancje jo, tal gno piçul o ai voie di jessi dongje al dolôr di chei che a àn patide cheste disgracie.
O segnali ancje il sît de Protezion Civîl regjonâl par stâ inzornâts su la situazion: fracait chi.
O segnali ancje il sît de Protezion Civîl regjonâl par stâ inzornâts su la situazion: fracait chi.
03 aprile 2009
Fieste dal popul Furlan
Come che us disevi chê altre dì, vuê a son 932 agns de istituzion dal Stât Patriarcjâl di Aquilee e dut il Friûl al celebre la sô fieste.
Us segnali il blog dal comitât 842: fracait chi.
Auguris a ducj i Furlans che a son ancje fûr de Patrie.
02 aprile 2009
Interviste dal Dree
Sul gjornâl di îr e je vignude fûr une interviste che us ripropon. Us visi ancje che Sabide o sarìn a Buie a li dal Museu de Medaie di Buie par presentâ il speciâl sui erois furlans: nestri ospit al sarà Carli Pup, colaboradôr e autôr dal libri “Memoriis platadis”. A parteciparan ancje l’on. Pietro Fontanini President de Provincie di Udin; Lorenzo Zanon, President de Agjenzie Regjonâl pe Lenghe Furlane; Claudio Marcuzzo, Sindic di Buie; e William Cisilino, president dal Istitût Ladin Furlan “pre Checo Placerean”.
01 aprile 2009
Ancje jo us saludi
Mandi a ducj. Come che al à fat il Dree, ancje jo o ai decidût di sierâ barache. Aromai al è di cualchi timp che no rivi plui a garantî la frecuence di publicazion che o volarès. Par chest, prime di saludâus ducj cun chest post, o ai volût propit spietâ di publicâ il program de Fieste dai 3 di Avrîl: une date simbul pe nestre Patrie e che e restarà la ultime testemoneance par chei che pal avignî ur capitarà di passâ par chi.
O sieri ringraziant ducj i letôrs che mi àn tignude compagnie fint vuê e o aprofiti par fâ a ducj voaltris une ultime segnalazion: fracait chest link...
O sieri ringraziant ducj i letôrs che mi àn tignude compagnie fint vuê e o aprofiti par fâ a ducj voaltris une ultime segnalazion: fracait chest link...
Iscriviti a: Post (Atom)


text:
Cualchi volte nus capite di no savê cemût pronunciâ ben une peraule intune lenghe foreste, o sintìn par television une pronuncie che no nus sune tant juste. La soluzion si cjatile su la rêt cuntun gnûf social network che si clame Forvo (http://it.forvo.com/), dulà che si cjatin plui di un milion di pronunciis par 268 lenghis. Lis pronunciis a vegnin dai utents regjistrâts che a puedin zontâ ancje lis peraulis che no son (al è propite specificât che ancje lis brutis peraulis a mertin un puestut). E la robe plui interessante e je che cuant che un si regjistre al met ancje di dulà che al è, cussì di permet di confrontâ i acents dai puescj. Chest po al è ancjemò plui interessant par une lenghe come il furlan, dulà che si cjatin un grum di acents diviers, un plui biel di chel altri.
UNE MAN PAR CAPÎ LA CUESTION DE GRAFIE_ Chest servizi e je une buine dimostrazion pratiche pai sostegnidôrs de grafie standard furlane. Tal sît e je presinte, par esempli, la peraule “cjase” scrite te grafie juste, e a son za dos pronunciis: chê dal Friûl centrâl cu la prepalatâl (par capîsi, plui o mancul “chiase”) e une dal Friûl orientâl cun la “c” dolce e la letare “a” finâl (“ciasa”). Duncje, pur devant di une peraule cuntune grafie comun si à di pronunciâ daûr de proprie variante.
La sezion pal furlan par dî la veretât e je par cumò avonde puare, ma sperìn che cul timp si slargjedi. Nô il nestri piçul contribût (centrâl e orientâl) lu vin dât!
________________________________________________
________________________________________________
I DÂTS DI «FORVO»
*dâts a Lui 2011
_____________________________________
LA TOP TEN DES LENGHIS PLUI “PRONUNCIADIS”
1 Inglês 116.143 pronuncis
2 Portoghês 107.181
3 Rus 92.581
4 Todesc 63.508
5 Talian 61.269
6 Francês 56.930
7 Spagnûl 54.730
8 Arab 50.655
9 Cec 40.143
10 Svedês 29.198
_____________________________________
Cussì lis lenghis di minorance Europeanis
Catalan 7.800
Ocitan 3.387
Asturian 2.111
Galês 1.267
Breton 1.010
Basc 940
Scozês 480
_____________________________________
Minorancis talianis
Sart 98
Furlan 28
_____________________________________
…e i dialets talians
Lombart 2.314
Napoletan 804
Venezian 205
_____________________________________
Dree Venier
Andrea Decorte
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Il storic imprenditôr furlan dal autotraspuart al bole il tren par destinazions sot dai 500 chilometris
Bernardino Ceccarelli, 73 agns, al cognòs vite, muart e miracui dal setôr furlan dai traspuarts. E al sarès limitatîf definîlu une “memorie storiche”, parcè che il so voli imprenditoriâl al è indreçât in maniere fisse al futûr, element che al à permetût al Ceccarelli Grup di disvilupâsi in maniere costante, evitant lis scossadis fuartis che a àn colpît il setôr dal autotraspuart intai ultins decenis e fasint dal cambiament e de atenzion al client une jeve pe cressite aziendâl. Ma no dome: tant che vicepresident de Api (Associazion industriis piçulis e mediis) di Udin, al pues fâ di puartevôs a une part impuartante dal setôr furlan di manifaturis che al movimente marcjanziis.
Cemût valutial lis prospetivis di un disvilup de logjistiche in Friûl leade al coridôr Adriatic-Baltic? Cjacaris o une ocasion concrete indulà invistî?
«Scomencìn des impresis di traspuart. La incressite dai trafics tal puart di Triest al pues vê une ricjadude su lis impresis furlanis dal setôr dome se si atirin trafics che a rivin su nâf in containers che lis lôr cjamis a vegnin distribuidis inte plateforme di logjistiche integrade che si è daûr a fâ intal puart julian. Se chest al sucedarà, ae logjistiche furlane i rivaran beneficis. Fin cuant che a rivaran containers a caric complet che a Triest a son discjamâts su camions o trens par rivâ a un sôl destinatari cussì cemût che a son, l’autotraspuart furlan nol varà mai nissun benefici. Si à di atrai tipologjiis merceologjichis che a àn bisugne di jessi distribuidis su plui destinazions».
Par ce che al tocje invezit il rûl che l’interpuart di Çarvignan al pues zuiâ a pro de competitivitât des impresis di manifaturis furlanis?
«Cul cjapâ fuarce dal “just in time“, lis modalitâts di spedizion a son cambiadis une vore. Vuê aromai nissune imprese e à un grant magazen. O sin nô traspuartadôrs a fâ di magazen viazant, sedi pe Italie che pal forest. In chest contest, al coventarès che a fossin impresis interessadis a mandâ gruessis cuantitâts bande une sole destinazion e cence une urgjence particolâr. I turcs, par esempli, a doprin Triest parcè che i lôr carics a àn chestis carateristichis che ur dan tante mancul presse inte consegne. Se di no, al è une vore improbabil che si puedi cjamâ cualchi camion sui trens. In Friûl, la domande no je di carics complets ma di groupage di marcjanziis. Dispès, suntun camion a son carics cun 5-6 destinazions diviersis. E se o cjapìn par esempli la Gjermanie, i clients a pretindin che la marcjanzie in partence vuê e rivi a destinazion doman o al massim passantdoman. In France ancjemò piês. Se fin vuê i camions furlans no àn viazât su tren al è parcè che nol conven. Se invezit dai camions su tren o pensìn a trafics di containers e cassis mobilis, si fevele di cuantitâts ancjemò plui grandis. Si sa che dentri dal rai di 500-600 chilometris il tren nol sarà mai e mai altri competitîf. Duncje metìnle vie. Dibant pierdi timp. O vin fat esperiments, la Regjon e à spindût bêçs par incentivâ i trens che dopo a partivin vueits o cuasi. Se no si metin ator de taule ducj i spedizionîrs par verificâ trops carics complets che a van bande la Gjermanie, i risultâts dopo a son chescj. Intai ultins 5 agns mai un assessôr regjonâl al è vignût ae Associazion piçulis e mediis industriis (Api) par domandâ di ce che a àn dibisugne lis industriis associadis».
Tant che Api, no sêso stâts cjapâts dentri intal studi de Aiom (Associazion operadôrs maritims) di Triest in at propit par fâ chest monitorament?
«No sin stâts clamâts mai de Aiom. Su domandade de presidente Serracchiani o vin partecipât invezit a un lavôr itinerant articolât, promovût de Cjamare di cumierç, visitant ducj i interpuarts e i autopuarts de regjon par viodi cemût atirâ trafics. O vin corût par 6-7 mês pal Friûl, ma dut al è muart là. E je masse dispersion. A jerin za Çarvignan e Gurize, cumò ancje Pordenon al à volût disvilupâ il so autopuart. Intune regjon piçule tant che che la nestre a son masse cjampanii, no je une programazion».
Çarvignan puedial funzionâ tant che unic pont di acès intermodâl in regjon?
«Ciert, al vûl un sôl interpuart. Il Venit, che al è tant plui grant di nô, al à dome doi grancj interpuarts a Verone e Padue, no 5-6 tant che ca. Si à di concentrâ par vê lis cuantitâts suficientis che a garantissin une gjestion eficiente, no sperâ o preâ Diu che dut al vadi ben».
Duncje la intermodalitât e podarès valê dome pes distancis lungjis?
«Esat. Al bisugnarès meti ator di une taule i vetôrs dal Est che a viazin su gome, e che intal ultin deceni a àn triplicât lis lôr flotis cui aiûts publics, cul fin di meti su sine in Friûl i semirimorchis direts in France, Spagne e Portugal. Che si pensi che sul trat furlan de A4 e je une targhe taliane a front di 15 forestis. Se di no Çarvignan nol jeve, nancje cjantant lis litaniis trê voltis in dì».
Duncje lui crodial di plui inte diretorie Est Ovest che in chê Nord Sud dal coridôr Adriatic-Baltic?
«No. Nô o vin crodût simpri al Adriatic-Baltic, ma la cuistion culminative e reste simpri chê di rivâ a un volum adeguât di trafic e vuê chest, bande la Gjermanie, al è dificil pai motîfs che o ai sclarît».
Cemût valutaiso l’operât de autoritât portuâl vuidade di Zeno D’Agostino?
«Cu la gnove aministrazion tal puart di Triest lis robis a son cambiadis in miôr. Al è un clime diviers, si viôt une grande voie di fâ ben. O vin vût incuintris tant positîfs cul diretôr de Autoritât portuâl Sommariva. Chescj contats a varessin di jessi però tant plui fis, almancul ogni 6 mês, par viodi cemût che a son daûr a lâ lis robis e par scoltâ i operadôrs che a àn dal sigûr cualchi iniziative di sugjerî».
(r.p.)


text:
Chest an scolastic al è stât par nô une vore impegnatîf.
O vin tacât a studiâ une robe che no vevin mai fate prime.
Cualchi volte al è stât dificil capî ben ce che la mestre nus domandave di imparâ e ancje di jessi boins di ripetîlu dopo di bessôi, par fâ viodî che vevin imparât avonde ben la storie, la gjeografie, lis siencis e dutis lis altris materiis.
In gjeografie, par capî ben i ambients che o studiavin, e ancje par divertîsi e lavorâ cun lis mans, o vin preparât i DIORAMI.
Ce peraule strane: cuant che la mestre nus a spiegât ce lavôr che al jere no savevin propit il so significât.
O vin capît però che il DIORAMA al è un paisaç o une scene di cualchi tipo fate in tre dimensions: par podê rindî la idee a nô, che crodevin di no vê mai viodût un DIORAMA, la mestre nus a ricuardât che in certs museus son rapresentadis scenis di vite (magari dai oms preistorics o dai animâi che a vivin int un cert puest) e alore o vin capît!
Si sin dividûts in grups di cuatri o cinc di nô, o vin pensât cuâl ambient nus plaseve fâ di plui e o vin tacât à progjetâ il nestri diorama.
Tal progjet vin metût ancje il materiâl che nus coventave par fâ ben il lavôr. Cussì o vin puartât a scuele scjatulis di scarpis e dopo o vin cirût pe scuele tantis piçulis robutis che podevin servî par fâ i ambients: capis, stechedincj grands e piçui, coton, savalon, scussis di nole, suros, parfin scussutis di pistacis, fîl di pescje. E dopo cjarte colorade e blancje, penarei e lapiis e fuarpiis.
Par spiegâ lis carateristichis di ogni ambient, o vin incolât sot ogni DIORAMA un sfuei dulà che lis vin scritis par talian. Dopo o vin pensât a tradusi ce che o vevin scrit par furlan.
Sicome che inte nestre classe e son ancje dai amîs che a vegnin di altris nazions o che àn i gjenitôrs di un altri paîs, o vin domandât cemût che si clamin i ambients inte lôr lenghe; cun la mestre di inglês o vin imparât ancje il non di tancj elements dal paisaç.
Il risultât di tant lavôr al è chest.
Montagna (Italiano) - Montagne (Furlan) – Mountain (Inglese) – Munte (rumeno) - Planine (serbo) - Planina (Macedone) – Montagne (francese)
Elements naturâi: Alturis plui altis di 600 metris sul livel dal mar, boscs, glaçârs, tante nêf, pas e valadis
Elements antropics: Paisuts, implants par sciators, centrâls par gjavà eletricitât da l'aghe, albergos, rifugios, malghis, cualchi coltivazion
Ativitât da l'omp: Alevament di bovins, turism, agricolture, produzion di laticins (formadi, scuete, lat…)
Collina (Italiano) - Culine (Furlan) – Hill (Inglese) – Deal (rumeno) - Doline (serbo) - Dolina (Macedone) – Colline (francese)
Elements naturâi: Alturis mancul altis di 600 metris sul livel dal mar, rivis dolcìs, pontis tarondis, boscs, prâts
Elements antropics: Coltivazions, (Cjamps, ulivets, vignâi, pomârs…)terazaments, cjasis ad alt, alevament di pioris e di cjavris
Ativitât da l'omp: Agriculture, alevament, produzion di lat, di lane, di vin, di vueli, di pomis; turism
Pianura (Italiano) - Planure (Furlan) – Plain (Inglese) – Câmpie (rumeno) - Ravniza (serbo) - Nizina (Macedone) – Plaine (francese)
Elements naturâi: Nisune alture, o picjulis culinis; cjamps e prâts; bosc
Elements antropics: Coltivazions, (cjamps, pomârs, vignâi…) , citats, stradis, feroviis, fabrichis, aeropuarts, alevaments di bovins, di poleçs, di dindis
Ativitât da l'omp: Agriculture, alevament, produzion di lat, e di formadis, di vin, di pomis; servizis di traspuart
Città (Italiano) - Citât (Furlan) – City (Inglese) – Oraş ( rumeno) - Grad (serbo) - Grad (Macedone) – Ville (francese)
Elements naturâi: Planure, tante int ingrumade int un puest
Elements antropics: Stradis, cjasis, palaçs, uficis, feroviis, fabrichis, aeropuarts, museos
Ativitât da l'omp: Servizis publics; comercio, turism
Fiume (Italiano) - Flum (Furlan) – River (Inglese) – Râu (rumeno) – Reke (serbo) - Reka (Macedone) – Rivière (francese)
Elements naturâi: Aghe che a cor, plantis su lis rivis, arzins
Elements antropics: Puints, dighis, arzins, cassis di espansion
Ativitât da l'omp: Produzion di energjie eletriche, pescje, alevament di pes, canai di irigazion par le agriculture
Mare (Italiano) - Mar (Furlan) – See (Inglese) – Mare (rumeno) – More (serbo) - More (Macedone) – Mer (francese)
Elements naturâi: Aghe salade, spiagis, scoi, cueste di crets
Elements antropics: Puints, puarts, stabiliments su lis spiagis, faros, citats, albergos, stradis
Ativitât da l'omp: Pescje, comercio, turism, crocieris, produzion di energjie eletriche, pescje, alevament di pes, canai di irigazion par le agriculture
Lago (Italiano) - Lâc (Furlan) – Lake (Inglese) – Lac (rumeno) – Reka (serbo) - Ezero (Macedone) – Lac (francese)
Elements naturâi: Aghe dolce o poc salade, plantis e boscs ator ator lis rivis
Elements antropics: Piçui puarts, stabiliments su lis rivis, paesutz, albergos, stradis a tor a tor lis rivis
Ativitât da l'omp: Pescje, comercio, turism, crocieris, produzion di energjie eletriche, alevament di pes, terazaments: si plantin ulîfs, vignâi, pomârs


text:
Explorer Lieux
Choisir un Lieu
Rimini, ItalieRome, ItalieRome, Italie: CampidoglioRome, Italie: Cappella Sistina (Città del Vaticano)Rome, Italie: Chiesa dei SS.ApostoliRome, Italie: Chiesa di S.Lorenzo in DamasoRome, Italie: Collegio Germanico UngaricoRome, Italie: Piazza del Clementino (oggi piazza Nicosia)Rome, Italie: San Pietro (Città del Vaticano)Rome, Italie: Villa MediciRovereto, ItalieRovereto, Italie: Chiesa arcipretale di S. Marco
Rome, Italie
Comme le dit Mozart. Version 1.0, publiée par HRI Online, 2011. ISBN 9780955787676.


text:
O vin domandât al mestri, compositôr e studiôs di Paulâr Giovanni Canciani, di dânus une sô impression su la gjestion culturâl inte nestre regjon, ancje ae lûs dal progjet Tumieç Citât Alpine. Chi in rie lis sôs peraulis.
«Ce mai vuelial dî “culture” pe Regjon Friûl-Vignesie Julie? Isal spetacul, intratigniment, diversîf o cognossince, divulgazion, cressite, scambi tai cjamps dal savê? Al è un pieç che l’assessorât ae culture e ancje chel dal turisim si pontin di promovi cuasi dome chei “events” – un altri tiermin imbastardît, che al lasse il timp che al cjate -, che a son bogns di fâ rivâ miârs di personis intes nestris tieris. In Cjargne no mi pâr trop. A ogni mût, si trate di personis che dispès no consumin. A rivin, si puartin cun lôr ancje il mangjâ, a viodin, a scoltin e po dopo a van. Ce sisteme, e dut par monadis che cu la culture no àn nuie a ce fâ!
Chi si dovarès fâ la culture de storie dal teritori, che e dovarès jessi ae fonde des cognossincis storichis, dal ambient, de art, de lenghe e vie disint. Ma nissun al sa plui nuie, e chei pôcs che a san a son simpri plui vecjos. Si à miôr promovi chei sacrabolts di “events”, che pardabon no àn nuie di evenemenziâl. Tant che il progjet di Tumieç Citât Alpine. Nuie al è cambiât e Tumieç al è simpri plui desert. Al jere miôr se a spindevin chei bêçs, che inmò no si è capît ben cemût che a son gjestîts, par tornâ a meti in vore la fabriche di schîs Lamborghini, o par riproponi il sisteme di Jacopo Linussio cu la tiessidure.
Invezit no, a àn imbarcjât tantis robutis che a clamin “events” e dut al reste come prime. Mi displâs ancje notâ che ultimementri nol è mai rivât nissun sostegn ae associazion “Gli amici della Mozartina”, che o soi jo president. Pûr vint partecipât ai bants de regjon, come simpri, i ponts pai miei progjets a son dispès masse bas par ricevi aiûts. E pensâ che a son sessante agns almancul che o lavori inte culture, a ducj i nivei. Prime a Torin, par ben 40 agns, e po dopo in Friûl. Nol reste che oponisi a chest sisteme malât di intindi la culture, e o ai miôr fâ lis domandis in maniere direte al guvier centrâl talian, plui che a cheste regjon che secont me no merete plui di vê la autonomie».
✒ Alessio Screm
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +